Iran ontken hulle wou Britse tenkskip voorkeer | Netwerk24
Iran ontken hulle wou Britse tenkskip voorkeer
11 Julie 2019 13:52
Iran se elite militêre eenheid, die Revolusionêre Wag, het Donderdag ontken dat hulle probeer het om ’n Britse olietenkskip in die Golf van Oman voor te keer, soos wat Amerika beweer het.
Die Wag het ’n verklaring aan die semi-amptelike nuusagentskap Fars uitgereik.
Die tenkskip is Woensdag deur drie bote wat glo aan die Wag behoort genader en gevra om te gaan vasmeer in Iranse seegebied daar naby. Die bote het die pad gevat nadat ’n Britse oorlogskip hulle gewaarsku het, het Amerikaanse amptenare gesê.
Die Wag sê in die verklaring hul patrolliebote het gewone take verrig. “In die laaste 24 uur was daar geen kontak met buitelandse skepe nie, en dit sluit Britse skepe in,” lui die verklaring volgens Fars.
Die Britse regering het Donderdag gesê drie Iranse bote het die deurgang van die tenker British Heritage deur die Straat van Hormuz probeer blokkeer. Die bote het teruggeval ná waarskuwings.
“Die (vlootskip) HMS Montrose was genoop om posisie in te neem tussen die Iranse bote en die British Heritage en om ’n verbale boodskap aan die bote te gee. Die Iranse bote het daarna weggedraai,” lui ’n verklaring van ’n Britse regeringsverteenwoordiger.
Spanning is steeds hoog tussen Amerika en Iran sedert Amerika sy sanksies verskerp het in ’n poging om die uitvoer van Iranse olie stop te sit.
British Heritage by die hawe van Bosphorus in Istanbul, Turkye, op pad na die Swartsee in Maart vanjaar. Foto: Reuters
Britse seesoldate het vroeër die maand ’n Iranse olietenkskip by Gibraltar oorgeneem omdat dit glo olie na Sirië vervoer het.
Pres. Hassan Rouhani het gewaarsku daar sal gevolge wees weens dié stap.
Verlede maand het Iran ’n Amerikaanse robotvliegtuig afgeskiet.
Amerika het Dinsdag gesê daar word beplan om ’n militêre koalisie te vorm om die strategiese seegebied by Iran en Jemen te beskerm. – Reuters
Meer oor: Iran
KYK: Wag onbedoelde oorlog met Iran?